**בר בלפר** (נולדה ב-26 בינואר 1989) היא שחקנית, מוזיקאית ועיתונאית ישראלית, זוכת פרס האקדמיה הישראלית לטלוויזיה על תפקידה בסרט "מישהו לרוץ איתו".

ביוגרפיה
--------

בלפר נולדה ברמת השרון והיא בוגרת תיכון אלון, במגמת מוזיקה.

בשנת 2006, בגיל 17, כיכבה בלפר בסרטו של עודד דוידוף – "מישהו לרוץ איתו", המבוסס על ספר בשם זה מאת דויד גרוסמן, לצדם של יובל מנדלסון, יונתן בר-אור וצחי גראד. בלפר גילמה את דמותה של תמר, מוזיקאית צעירה היוצאת לרחובות ירושלים בחיפושים אחר אחיה, ונקלעת לעלילה מסוכנת במעון לילדים יתומים ועזובים, וסיפורה נודע לנער המוצא את כלבתה, דינקה. באוגוסט 2006 הייתה בלפר מועמדת ל"פרס אופיר" על משחקה בסרט, והייתה לצעירה במועמדות, לצד איילת זורר, גילה אלמגור ואסי לוי (אשר זכתה לבסוף בפרס). במרץ 2007 זכתה בציון לשבח על משחקה בסרט בפסטיבל הסרטים הבינלאומי במיאמי, ארצות הברית. ביוני אותה שנה זכתה בפרס האקדמיה לטלוויזיה, בקטגוריית השחקנית הטובה ביותר במיני סדרה, סרט טלוויזיה או סדרת דרמה, ובכך גברה על קרן מור, ענת וקסמן ויבגניה דודינה הוותיקות ממנה.

ביולי 2007 התגייסה לצה"ל ומונתה לכתבת אקטואליה בגלי צה"ל. בהמשך מונתה לעורכת דסק החוץ של התחנה.

בשנת 2008 שיחקה לצד אורנה פיטוסי ואורי אומנותי בסדרת הטלוויזיה "מסכים", ששודרה בערוץ Yes ישראלי.

ב-23 במרץ 2010 נפצעה בלפר קשה בתאונת דרכים בנתיבי איילון, כשמכונית סטתה מנתיבה ופגעה בה כשחנתה על אי-תנועה ויצאה מרכבה לבדוק תקלה שקרתה בו. לאחר שלושה שבועות בטיפול נמרץ הודיעו הרופאים כי היא שבה לנשום באופן עצמוני, וב-16 במאי נשלחה למחלקת שיקום בתל השומר.

עקב התאונה לקתה בלפר באמנזיה קלה, וכושר הדיבור, הראייה וההליכה שלה נפגמו. ביולי אותה שנה, השתחררה לביתה, כשמצבה משתפר בהדרגה. לאחר תהליך שיקום של מספר חודשים, שבה לתפקד באופן מלא ושבה לשרת בגלי צה"ל.

ב-17 באוקטובר 2010 הגישה מחדש כתבה ביומן הבוקר של גלי צה"ל, לאחר שהתאוששה מפציעתה.

ב-2014 סיימה את לימודיה בבית הספר למוזיקה "רימון".

ב-2015 התארחה בתוכניתו של יואב קוטנר בגלי צה"ל, ובה חשפה לראשונה שלושה שירים שכתבה בזמן לימודיה ב"רימון". ב-26 בדצמבר 2015 התקיימה הופעת הבכורה שלה בנמל ת"א.

ב-2016 השתתפה בסדרת הטלוויזיה של Yes "מלאך של אמא".

החל מ-2017 משמשת ככתבת, מפיקה, ושדרנית רדיו ב"כאן תרבות".

ב-2018 השתתפה בעונה השלישית של סדרת הטלוויזיה "בתולות" בתפקיד תהל.

ביולי 2018 השתתפה בסדרה 'אנשים'.

ב-2019 השתתפה בסרטו של הבמאי רם נהרי "אל תשכחי אותי".

ב-2023 השתתפה בסדרה "מלאך משחית".

חיים אישיים
-----------

בלפר היא בוגרת החוג לפילוסופיה ובית הספר לקולנוע וטלוויזיה ע"ש סטיב טיש באוניברסיטת תל אביב וסטודנטית לתואר שני בתוכנית הבינתחומית באמנויות באוניברסיטת תל אביב.

ב-2018 נישאה לשחר כהן.

קישורים חיצוניים
----------------

ויקישיתוף מדיה וקבצים בנושא **בר בלפר** בוויקישיתוף
* בר בלפר, ברשת החברתית פייסבוק
* בר בלפר, במיזם "אישים" לתיעוד היצירה הישראלית
* בר בלפר, במסד הנתונים הקולנועיים IMDb (באנגלית)
* בר בלפר, באתר "אידיבי", מאגר הידע העברי לקולנוע ישראלי ועולמי

הערות שוליים
------------

1. ↑  מרב יודילוביץ', פורסמו המועמדים לפרסי אופיר, באתר ynet, 15 באוגוסט 2006
2. ↑  מרב יודילוביץ', הצלחה לקולנוע הישראלי בעולם, באתר ynet, 11 במרץ 2007
3. ↑  מירב קריסטל, והזוכות הן: "מרחק נגיעה" ו"מסודרים", באתר ynet, 20 ביוני 2007
4. ↑  טל לוין, עכבר העיר אונליין, בר בלפר נפצעה באורח קשה בתאונת דרכים, באתר הארץ, 23 במרץ 2010
5. ↑  "Journalist Bar Belfer critically hurt in TA car accident". *The Jerusalem Post | JPost.com*. נבדק ב-2018-10-23.
6. ↑  חדשות 2: השחקנית בר בלפר הועברה לשיקום, ‏2010-05-18
7. ↑  בת-חן אפשטיין אליאס, צעד אחר צעד: החזרה לחיים של בר בלפר, באתר ynet, 18 ביולי 2010
8. ↑  ערן בר-און, בר בלפר בגלי צה"ל: "שלומי מעולה", באתר ynet, 19 בספטמבר 2010
9. ↑  "החדשות - בר בלפר חוזרת לראשונה לגלי צה"ל". *mako*. 2010-09-19. אורכב מ-המקור ב-2018-10-23. נבדק ב-2018-10-23.
10. ↑  ערן בר-און, בר בלפר שידרה כתבה בגלי צה"ל, באתר ynet, 17 באוקטובר 2010
11. ↑  כנגד כל הסיכויים: בר בלפר שנפצעה קשה בתאונת דרכים מופיעה על הבמה עם שיריה, באתר חדשות 13, ‏28 בדצמבר 2020

|  |  |  |
| --- | --- | --- |
| **קודמת**:**2006 - איילת זורר ("בטיפול")** | **פרס האקדמיה לטלוויזיה - השחקנית הטובה ביותר בדרמה בודדת, מיני סדרה, סרט טלוויזיה וסדרת דרמה 2007 - בר בלפר ("מישהו לרוץ איתו")** | **הבאה**:**2008 - אסי לוי ועלמה זק ("בטיפול")** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297457105171
* VIAF: 298067070
* WorldCat (עם VIAF): 298067070

 |